## Rješenje Agencije za zaštitu tržišnog natjecanja klasa: UP/I 430-01/11-09/006, urbroj: 580-03-17-11-01 od 3. studenog 2011.

### NN 133/2011 (21.11.2011.), Rješenje Agencije za zaštitu tržišnog natjecanja klasa: UP/I 430-01/11-09/006, urbroj: 580-03-17-11-01 od 3. studenog 2011.

AGENCIJA ZA ZAŠTITU TRŽIŠNOG NATJECANJA

2678

Agencija za zaštitu tržišnog natjecanja, na temelju članka 13. stavka 4. Zakona o državnim potporama (»Narodne novine« broj 140/05 i 49/11), u upravnom postupku davanja odobrenja na zahtjev za primjenu klauzule izuzeća za poslove izvozno kreditnog osiguranja, podnesen od strane Hrvatske banke za obnovu i razvitak, sa sjedištem u Zagrebu, Strossmayerov trg 9, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac mag. iur., zamjenik predsjednice Vijeća, te članovi Vijeća Milivoj Maršić, dipl. oec., Vesna Patrlj, dipl.iur. i dr. sc. Mirna Pavletić Župić, sa 88. sjednice održane 3. studenog 2011., donosi sljedeće

RJEŠENJE

I. Utvrđuje se da se poslovi izvozno kreditnog osiguranja od neutrživih rizika sadržani u zahtjevu Hrvatske banke za obnovu i razvitak od 5. listopada 2011., broj: BB/AM-1200-22/2011, ne odnose na državnu potporu u smislu Zakona o državnim potporama.

II. Odobrava se primjena klauzule izuzeća za poslove izvozno kreditnog osiguranja od neutrživih rizika iz točke I. izreke ovog rješenja koje obavlja Hrvatska banka za obnovu i razvitak, do 31. prosinca 2012.

III. Ovo rješenje bit će objavljeno u »Narodnim novinama«.

Obrazloženje

1. Zahtjev za pokretanje postupka

Agencija za zaštitu tržišnog natjecanja zaprimila je 6. listopada 2011., od Hrvatske banke za obnovu i razvitak (dalje: HBOR), sa sjedištem u Zagrebu, Strossmayerov trg 9, zahtjev za primjenu klauzule na poslove izvozno kreditnog osiguranja, broj: BB/AM-1200-22/2011, od 5. listopada 2011. U prilogu zahtjeva dostavljeno je Izvješće o tržištu izvozno-kreditnog osiguranja u Republici Hrvatskoj u 2010., te u prvih šest mjeseci 2011., Izjava o osiguranju izvoznih kreditnih rizika potpisana od strane Allianz Zagreb d.d. od 9. rujna 2010. te izjava o kreditnom osiguranju od Hrvatskog kreditnog osiguranja d.d. od 4. listopada 2011., broj 499/2011. Dodatno obrazloženje zaprimljeno je 26. listopada 2011.

2. Primijenjeni propisi

U ovom postupku Agencija je primijenila Zakon o državnim potporama (»Narodne novine« broj 140/05 i 49/11; dalje: ZDP), Uredbu o državnim potporama (»Narodne novine« broj 50/06; dalje: Uredba), te na temelju članaka 2. 3. i 4. Uredbe, Odluku Vlade Republike Hrvatske o objavljivanju pravila o državnoj potpori za osiguranje kratkoročnih izvoznih kredita (»Narodne novine« broj 39/08; dalje: Odluka o objavljivanju pravila o državnoj potpori za osiguranje kratkoročnih izvoznih kredita) koja sadrži Priopćenje Komisije državama članicama o primjeni članaka 92. i 93. Ugovora o EZ-u na kratkoročno osiguranje kratkoročnih izvoznih kredita (dalje: Priopćenje Komisije), (Službeni list C 281, od 17. rujna 1997.; C 217 od 2. kolovoza 2001., C 307 od 11. prosinca 2004., te C 325 od 22. prosinca 2005.)

Agencija je izvršila uvid, osim u važeće hrvatske propise o državnim potporama, sukladno članku 6. stavku 4. ZDP-a i u kriterije iz pravne stečevine Europske unije. Naime, tim člankom propisana je mogućnost Agencije da pri obavljanju poslova iz svoje nadležnosti primjenjuje, na odgovarajući način kriterije koji proizlaze iz pravilne primjene pravila o državnim potporama koja proizlaze iz članka 70. Sporazuma o stabilizaciji i pridruživanju između Republike Hrvatske i njihovih država članica (»Narodne novine – Međunarodni ugovori 14/01 i 14/02; dalje: SSP). U odnosu na državne potpore iz članka 70. SSP-a u bitnome proizlazi da je svaka državna potpora koja narušava ili prijeti narušavanjem tržišnoga natjecanja davanjem prednosti nekim poduzetnicima ili nekim proizvodima nespojiva s ispravnom primjenom SSP-a u mjeri u kojoj može utjecati na trgovinu između Zajednice i Hrvatske i svako postupanje suprotno navedenom ocjenjivat će se na temelju kriterija koji proizlaze iz primjene pravila o tržišnom natjecanju u Zajednici, posebice članka 87. Ugovora o osnivanju Europske zajednice i instrumenata za tumačenje koje su usvojile institucije Zajednice, a koji je stupanjem na snagu Ugovora iz Lisabona o izmjenama i dopunama Ugovora o Europskoj uniji i Ugovora o uspostavi Europske zajednice postao članak 107.

Polazeći od spomenutih odredbi SSP-a cjelokupna pravna stečevina EU (acquis communautaire) koju čini primarno i sekundarno zakonodavstvo EU važan je interpretativni instrument za primjenu hrvatskih propisa u slučaju pravnih praznina ili dvojbi u tumačenju tih propisa.

Stoga je u provedbi ovog postupka Agencija izvršila uvid u Priopćenje Komisije o dopuni razdoblja primjene Priopćenja Komisije državama članicama sukladno članku 93. stavku 1. Ugovora o EZ-a o primjeni članaka 92. i 93. Ugovora na kratkoročno osiguranje kratkoročnih izvoznih kredita (Službeni list, C39/6 od 7. prosinca 2010.) koje je dostupno na internetskoj stranici http://eur-lex.europa.eu/.

Priopćenjem Komisije o dopuni razdoblja primjene Priopćenja Komisije državama članicama sukladno članku 93. stavku 1. Ugovora o EZ-a o primjeni članaka 92. i 93. Ugovora na kratkoročno osiguranje kratkoročnih izvoznih kredita produljuje se razdoblje primjene Priopćenja Komisije sadržanog u Odluci o objavljivanju pravila o državnoj potpori za osiguranje kratkoročnih izvoznih kredita do 31. prosinca 2012.

Primjena kriterija iz pravne stečevine EU kao pomoćnog sredstva za tumačenje hrvatskih propisa o državnim potporama, a osobito u slučaju postojanja pravnih praznina ili dvojbi pri tumačenju tih propisa potvrđena je odlukom Ustavnog suda Republike Hrvatske broj: U-III-1410/2007 (»Narodne novine« broj 25/08).

U smislu članka 7. ZDP-a primijenjen je Zakon o općem upravnom postupku (»Narodne novine« broj 47/09), kojim se uređuju pitanja provedbe upravnog postupka u dijelu koji nije propisan odredbama ZDP-a kao posebnog zakona.

3. Utvrđivanje činjenica

Primjena klauzule izuzeća za poslove izvozno kreditnog osiguranja temelji se na Odluci o objavljivanju pravila o državnoj potpori za osiguranje kratkoročnih izvoznih kredita koja sadrži Priopćenje Komisije i Priopćenju Komisije državama članicama sukladno članku 93. stavku 1. Ugovora o EZ-a o primjeni članaka 92. i 93. Ugovora na kratkoročno osiguranje kratkoročnih izvoznih kredita.

S obzirom da iz točke 2.4. Priopćenja Komisije proizlazi da trenutno još uvijek postoje poteškoće u dobivanju privatnog reosiguranja komercijalnog rizika u nekim od zemljama bez obzira na njihovo članstvo u OECD-u, takve rizike potrebno je izuzeti iz definicije utrživih rizika.

Iz točke 2.5. Priopćenja Komisije proizlazi da se rizici kao što su politički rizici, rizici katastrofa i komercijalni rizici ne smatraju utrživima ukoliko ne postoji razvijeno tržište privatnog osiguranja i kao takvi se izuzimaju iz pojma utrživih rizika. Kratkoročnim izvoznim kreditima smatraju se krediti čije je dospijeće manje od dvije godine.

U stavku 4.4. Priopćenja Komisije navedeno je sljedeće: »Od načela da izvozno-kreditno osiguranje za utržive rizike mogu davati javni izvozno-kreditni osiguravatelji ili izvozno-kreditni osiguravatelji s javnom podrškom samo uz uvjet povlačenja financijskih prednosti popisanih u stavku 4.2. Priopćenja Komisije može se odstupiti u niže propisanim situacijama. U određenim zemljama pokrivanje utrživih izvozno-kreditnih rizika može biti privremeno nedostupno od privatnih ili javnih izvozno-kreditnih osiguravatelja ili izvozno-kreditnih osiguravatelja s javnom podrškom koji posluju za svoj račun, na temelju nedostatka osiguravajućeg ili reosiguravajućeg kapaciteta. Dakle, ovi se rizici privremeno smatraju neutrživima. U ovakvim okolnostima, privremeno neutržive rizike mogu pokrivati javni izvozno-kreditni osiguravatelji ili izvozno-kreditni osiguravatelji s javnom podrškom kao ne-utržive rizike, osigurane za račun ili uz jamstvo države. Osiguravatelj bi morao, koliko je to moguće uskladiti svoje premijske stope za ove rizike sa stopama koje drugdje naplaćuju privatni izvozno kreditni osiguravatelji za predmetnu vrstu rizika.« Nadalje u točki 4.4. Priopćenja Komisije navedeno je da se nerazvijenost tržišta osiguranja utrživih rizika mora dokazati.

Prema Priopćenju Komisije o dopuni razdoblja primjene Priopćenja Komisije državama članicama sukladno članku 93. stavku 1. Ugovora o EZ-a o primjeni članaka 92. i 93. Ugovora na kratkoročno osiguranje kratkoročnih izvoznih kredita, u slučaju ispunjenja uvjeta za primjenu izuzeća, izuzeće se može odobriti do 31. prosinca 2012.

Primjena klauzule izuzeća moguća je u slučaju ispunjenja uvjeta iz Priopćenja Komisije na koje se poziva HBOR u svojem zahtjevu.

Naime, Agencija je rješenjem od 7. listopada 2010., klasa: UP/I 430-01/10-09/03, urbroj: 580-03-2010-80-04, koje je objavljeno u »Narodnim novinama« broj 118/10, HBOR-u odobrila primjenu klauzule izuzeća za poslove izvozno kreditnog osiguranja od utrživih rizika koji se privremeno smatraju neutrživim do 31. prosinca 2011. budući da tržište osiguranja i reosiguranja kreditnih rizika nije bilo razvijeno. Sukladno rješenju Agencije od 7. listopada 2010., HBOR je Agenciji dostavljao, svakih šest mjeseci podatke o tržištu osiguranja izvoznih kredita u Republici Hrvatskoj.

Zahtjev HBOR-a za primjenu klauzule izuzeća na kratkoročne tržišne rizike koji su na privatnom tržištu nedostupni, odnosno koje ne obavljaju privatni osiguravatelji temelji se načinjenici da HBOR u ime i za račun Republike Hrvatske jedini provodi poslove osiguranja od političkih i komercijalnih netržišnih (neutrživih) rizika na temelju odredbi Zakona o Hrvatskoj banci za obnovu i razvitak (»Narodne novine« broj 138/06) i Uredbi o osiguranju izvoza (»Narodne novine« broj 61/07, 92/08 i 70/10), Priopćenju Komisije poglavito točki 2.5. stavku 2 i točki 4.4., te Priopćenje Komisije o dopuni razdoblja primjene Priopćenja Komisije državama članicama sukladno članku 93. stavku 1. Ugovora o EZ-a o primjeni članaka 92. i 93. Ugovora na kratkoročno osiguranje kratkoročnih izvoznih kredita u kojoj je navedeno da se mogućnost primjene klauzule izuzeća može odobriti do 31. prosinca 2012.

Prema navodima HBOR-a u Republici Hrvatskoj ne postoji odgovarajuća mogućnost pokrića (privremeno nedostupno pokriće ili je dostupno u ograničenoj mjeri) za sljedeće rizike:

– izvozni kreditni rizici svih izvoznika čiji godišnji izvozni promet ne premašuje 2 milijuna eura, bez obzira na zemlju izvoza i ročnost;

– kratkoročni izvozni kreditni rizici s rokovima plaćanja dužim od 180 dana, bez obzira na zemlju izvoza;

– kratkoročni izvozni kreditni rizici na tržišta koja se smatraju privremeno neutrživima, jer za njih privatni osiguratelj ne može dobiti pokriće na privatnom tržištu reosiguranja;

– kratkoročni kreditni rizici izvoznika čiji je godišnji izvozni promet veći od 2 milijuna eura, ako isti ne može dobiti pokriće na privatnom tržištu osiguranja, zbog nedostatka osiguravajućeg odnosno reosiguravajućeg kapaciteta.

U zahtjevu je također navedeno da je HBOR kao izvozno kreditni osiguravatelj član Praškog kluba Bernske unije, svjetskog udruženja izvozno kreditnih osiguravatelja. Spomenuto članstvo obvezuje HBOR na pridržavanje međunarodnih pravila i uzanci iz područja kreditnog osiguranja kojeg određuju usvojena Vrijednosna izjava (tzv. Value Statement) i Smjernice poslovanja (tzv. Guidinig Principles). Iz Smjernica Poslovanja proizlaze Operativne smjernice za tri područja osiguranja (Smjernice za kratkoročno osiguranje, Smjernice za srednjoročno-dugoročno osiguranje i Smjernice za osiguranje ulaganja). Također u svom poslovanju članovi Praškog kluba pridržavaju se i pravila OECD Konsenzusa. Spomenuta pravila propisuju primjenu izjednačenih uvjeta (po pitanju premije osiguranja te najdužeg trajanja osiguranja vezano za pojedinu vrstu izvozne robe) koje izvozno kreditni osiguravatelji mogu nuditi svojim osiguranicima, pa je na taj način izbjegnuta mogućnost nelojalne konkurencije i povoljniji položaj osiguranika iz jedne zemlje u odnosu na osiguranike iz drugih zemalja.

U svrhu dokazivanja nerazvijenosti tržišta izvozno kreditnog osiguranja u Republici Hrvatskoj, HBOR je priložio Izvješće o tržištu izvozno kreditnog osiguranja u Republici Hrvatskoj u 2010. te u prvih pet mjeseci u 2011.; očitovanje Hrvatskog kreditnog osiguranja d.d. od 4. listopada 2011., te očitovanje Allianz Zagreb d.d. od 9. rujna 2010.

Iz dostavljenih izvješća proizlazi da na osiguranje izvoznih potraživanja, za razdoblje prvih šest mjeseci u 2011. otpada 0,06% u ukupnoj zaračunatoj bruto premiji u Republici Hrvatskoj, što, prema navodima HBOR-a ukazuje na nerazvijenost tržišta izvozno kreditnog osiguranja. Nadalje, prema preliminarnim podacima o osiguranju potraživanja (kredita) za razdoblje od 1. siječnja do 31. prosinca 2010., zaključene su ukupno 423 police osiguranja izvoznih potraživanja s ukupnom zaračunatom bruto premijom u iznosu od 2,13 milijuna kuna.

Da postoji nerazvijenosti tržišta privatnog osiguranja proizlazi i iz očitovanja Hrvatskog kreditnog osiguranja d.d. od 4. listopada 2011., iz kojeg proizlazi da ono u pravilu nije u mogućnosti osiguravati određene kratkoročne izvozne kreditne rizike: koji imaju manji godišnji promet od 2 milijuna eura (mali izvoznici); čija ročnost prelazi 180 dana; izvoznika čiji je zahtjev osnovan na osiguranju pojedinačnih transakcija; na tržišta i u omjeru za koje nije moguće dobiti pokriće na privatnom tržištu reosiguranja. Naime Hrvatsko kreditno osiguranje d.d. u osiguranje uzima one poslove i za ona tržišta za koja je moguće dobiti reosiguranje na privatnom tržištu osiguranja te poslove koji se odnose na netržišne rizike u mjeri u kojoj se isti mogu reosigurati u ime i za račun Republike Hrvatske.

Osim očitovanja Hrvatskog kreditnog osiguranja d.d., da postoji nerazvijenost tržišta izvozno kreditnog osiguranja dokazuje i očitovanje Allianz Zagreb d.d. od 9. rujna 2010. U spomenutom očitovanju navedeno je da Allianz Zagreb d.d. djelatnost osiguranja izvoznih kreditnih rizika obavlja kao sporednu aktivnost tj. vrstu osiguranja koju može ponuditi određenim klijentima a HBOR osiguranjem kratkoročnih izvoznih poslova ne predstavlja nelojalnu konkurenciju u odnosu na vrste osiguranja koje pruža Allianz Zagreb d.d. Valjanost izjave Allianz Zagreb d.d. ističe 14. listopada 2012.

Nastavno na obvezu osiguravatelja iz točke 4.4. Priopćenja Komisije sadržanog u Odluci o objavljivanju pravila o državnoj potpori za osiguranje kratkoročnih izvoznih kredita, o potrebi usklađivanja premijske stope osiguravatelja za utržive rizike sa stopama koje drugdje naplaćuju privatno izvozno-kreditni osiguravatelji za predmetnu vrstu rizika, HBOR je naveo da u ovom trenutku nije moguće izvršiti usporedbu s premijskim stopama privatnih izvozno kreditnih osiguravatelja jer se premijske stope, zbog vellike konkurencije na tržištu privatnih osiguratelja i reosiguratelja smatraju poslovnom tajnom, a ugovorene premijske stope za pojedine osiguranike ovise o više čimbenika (primjerice, volumenu osiguranja, značaju osiguranika za osiguratelja, strukturi tržišta na kojima se nalaze osigurani inozemni kupci, odnosu premija i isplaćenih odšteta).

4. Odluka Vijeća za zaštitu tržišnog natjecanja

Razmatrajući zahtjev HBOR-a i dostavljenu dokumentaciju na svojoj 88. sjednici održanoj 3. studenog 2011., Vijeće za zaštitu tržišnog natjecanja (dalje: Vijeće) ocijenilo je da u ovom trenutku jedino HBOR na teritoriju Republike Hrvatske i dalje obavlja poslove izvozno kreditnog osiguranja, odnosno osigurava izvozne poslove od političkih i komercijalnih rizika koji se zbog nerazvijenosti tržišta privremeno, odnosno dokle god postoji nerazvijenost tržišta privatnog osiguranja, smatraju neutrživim rizicima i zbog toga se ne smatraju državnom potporom u smislu ZDP-a, te je na njih moguće primijeniti klauzulu izuzeća zaključno do 31. prosinca 2012.

Vijeće svoju odluku obrazlaže kako slijedi.

Odluka Vijeća temelji se na toči 4.4. Priopćenja Komisije sadržanog u Odluci o objavljivanju pravila o državnoj potpori za osiguranje kratkoročnih izvoznih kredita, te članku 13. stavku 4. ZDP-a.

Točkom 4.4. Priopćenja Komisija sadržanog o Odluci o objavljivanju pravila o državnoj potpori za osiguranje kratkoročnih izvoznih kredita proizlazi da se utrživi rizici (politički i komercijalni) sve dok ne postoji tržište izvoznih osiguranja tržišnih rizika i dok ne postoje privatni osiguravatelji koji bi pružali usluge za rečeni oblik osiguranja, privremeno smatraju neutrživima, te je na njih moguće primijeniti klauzulu izuzeća, zaključno do 31. prosinca 2012., kako to proizlazi iz Priopćenja Komisije o dopuni razdoblja primjene Priopćenja Komisije državama članicama sukladno članku 93. stavku 1. Ugovora o EZ-u o primjeni članaka 92. i 93. Ugovora na kratkoročno osiguranje kratkoročnih izvoznih kredita.

Člankom 13. stavkom 4. ZDP-a propisano je da ako se utvrdi da se prijedlog akta kojim se namjerava dodijeliti potpora ne odnosu na potporu koja se u smislu ZDP-a smatra državnom potporom, Agencija donosi rješenje kojim se to utvrđuje.

Stoga je Agencija je na temelju odluke Vijeća odlučila kao u točki I. i II. izreke ovog rješenja.

Budući da se rješenja Agencije iz članka 13. ZDP-a, sukladno članku 18. ZDP-a objavljuju u »Narodnim novinama«, odlučeno je kao u točki III. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna strana može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-09/006
Urbroj: 580-03-17-11-03
Zagreb, 3. studenoga 2011.

PredsjednicaVijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 133/2011-2678